6.4.2022
FI
Euroopan unionin virallinen lehti
C 152/79
3.2 ETSK suhtautuu myönteisesti siihen, että komissio on erityisesti selventänyt, mitä toimenpiteitä voitaisiin toteuttaa nykyisten sääntöjen perusteella ilman ennakkoilmoitusta.
Samalla on otettu käyttöön väliaikainen ja joustava sääntelykehys, joka on mahdollistanut ennennäkemättömän valtiontuen myöntämisen yksinkertaistetussa menettelykehyksessä.
3.3 Tämän oikeudellisen kehyksen pohjalta komission kilpailun pääosasto (COMP) on hyväksynyt huomattavan määrän kansallisia tukijärjestelmiä pandemiakriisin edellyttämässä hyvin lyhyessä ajassa osoittaen poikkeuksellista toimintaval­ miutta.
3.4 ETSK katsoo, että komissio on onnistunut löytämään toimivan kompromissin ennennäkemättömän kiireellisen valtiontukisääntöjen joustavoittamistarpeen sekä samanaikaisen vähimmäissääntelyn varmistamisen ja komission harjoittaman yleisen valvonnan tarpeen välillä.
Molempien kohdalla tavoitteena on rajoittaa sisämarkkinoilla liiallista eriarvoisuutta, joka johtuu jäsenvaltioiden erilaisista valmiuksista antaa taloudellista tukea kansantalouksilleen.
3.5 Yrityksiin kohdistuvien, tilapäisten puitteiden piiriin kuuluvien tukitoimenpiteiden moninaisuus – muun muassa suorat tuet, pankkiluottojen valtiontakaukset, etuuskohteluun perustuvat lainat ja pääomasijoitukset yrityksiin – ja huomattavan korkeat tuen sallitut enimmäismäärät, erityisesti komission tammikuussa 2021 hyväksymän viimeisen korjaavan toimenpiteen johdosta, ovat osoittautuneet tarkoituksenmukaisiksi kriisistä selviytymisessä.
Tämä on huomattava laadullinen kehitys verrattuna aiempiin, vuoden 2008 finanssikriisin jälkeen hyväksyttyihin tilapäisiin puitteisiin.
3.6 Talouteen kohdistuvien julkisten interventiotoimenpiteiden ja valtiontukisääntöjen välisen yhteisvaikutuksen osalta ETSK korostaa merkittävää roolia, joka kilpailusäännöillä voi olla jäsenvaltioiden pannessa asianmukaisesti ja vääristymiä luomatta täytäntöön kansallisia elpymis- ja palautumissuunnitelmia niiden käyttöön asetettujen EU-varojen avulla.
3.7 Mitä tulee SEUT-sopimuksen 101 artiklassa vahvistettujen kilpailusääntöjen ja pandemiakriisin väliseen suhteeseen, ETSK on tyytyväinen siihen, että komissio on antanut nopeasti tiedonannon, jonka tarkoituksena on edistää yritysten välisiä yhteistyöhankkeita, jotta voidaan vähentää välttämättömien tuotteiden ja palvelujen tarjontapulaa pandemian aikana, ja mukauttanut tätä varten horisontaalista yhteistyötä koskeviin sopimuksiin sovellettavia perinteisiä suuntaviivojaan vuoden 2020 erityisiin sosiaalisiin, taloudellisiin ja terveydellisiin olosuhteisiin.
3.8 Samalla ETSK pitää erityisen hyödyllisinä komission huhtikuussa 2020 hyväksymiä täytäntöönpanoasetuksia, joiden tarkoituksena on joustavoittaa tilapäisesti kilpailusääntöjen soveltamista maatalousaloilla, joita covid-19-pandemia on koetellut eniten.
Kyseisillä asetuksilla maataloustuottajille ja toimialakohtaisille organisaatioille sallittiin väliaikaisten kollektiivisten toimien toteuttaminen tiettyjen maatalousalojen vakauttamiseksi.
3.9 Kilpailupolitiikkaa koskevassa kertomuksessa 2020 kuvataan myös yrityskeskittymien valvontatoimia.
Komissiolle ilmoitettiin 361 toimesta, ja se teki 352 yrityskeskittymäpäätöstä ja puuttui tarkemmin 18 tapaukseen.
Tämä tarkoittaa, että kaikista vuonna 2020 ilmoitetuista toimista 76 prosenttia hyväksyttiin yksinkertaistetulla menettelyllä ensimmäisessä vaiheessa, mikä osoittaa menettelysääntöjen toimivan tehokkaasti.
Tämä on erityisen hyödyllistä sulautumien ja yritysostojen elpyessä maailmanlaajuisesti, mitä edistää nykyinen likviditeetin korkea taso.
3.10 ETSK pitää myös erittäin merkittävänä, että Euroopan kilpailuviranomaisten verkosto (ECN), joka pyrkii koordinoimaan kansallisten kilpailuviranomaisten ja kilpailun pääosaston toimia, on esittänyt vahvan yhteisen kannan kilpailusääntöjen soveltamisesta covid-19-terveyskriisin aikana, jotta vältetään mahdollinen opportunismi ja hyväksikäyttö, jotka ovat erityisen tuomittavia ja haitallisia kriisiaikoina.
4.
Digitalisaatio ja kilpailu 4.1 Digitalisaatio ja uusiin tieto- ja viestintäteknologioihin perustuva talouden kehitys nostavat esiin kilpailun kannalta uusia ja tärkeitä kysymyksiä.
ETSK pitääkin tärkeänä, että EU:n toimielimet reagoivat asianmukaisella sääntelyllä.
4.2 ETSK on jo esittänyt kantansa komission antamista kolmesta keskeisestä lainsäädäntöehdotuksesta, joissa esitetään sääntelytoimia digitaalitalouden alalla: ehdotuksesta Euroopan parlamentin ja neuvoston asetukseksi kilpailullisista ja oikeudenmukaisista markkinoista digitaalialalla (digimarkkinasäädös) (1), ehdotuksesta Euroopan parlamentin ja neuvoston asetukseksi digitaalisten palvelujen sisämarkkinoista (digipalvelusäädös) (2) ja ehdotuksesta Euroopan parlamentin ja neuvoston asetukseksi eurooppalaisesta datahallinnosta (datahallintosäädös) (3).
(1) (2) (3)
EUVL C 286, 16.7.2021, s. 64.
EUVL C 286, 16.7.2021, s. 70.
EUVL C 286, 16.7.2021, s. 38.